Geweld vlam op in Noordwesŉ Bus is aan die brand gesteek tydens ŉ betoging in Montshioa naby Mahikeng in Noordwes (18 April 2018). Foto: ANA ŉ Bus is Woensdag tydens ŉ betoging in Montshioa naby Mahikeng in Noordwes aan die brand gesteek en minstens een persoon is in hegtenis geneem, maar dit is steeds nie duidelik waaroor die betoging gaan nie. Lt.kol. Adele Myburgh, woordvoerder van die polisie, het gesê die betoging het omstreeks 05:45 begin. “ŉ Bus wat aan die Atamelang-busdiens behoort is aan die brand gesteek. Die skade is na raming ongeveer R750 000,” het sy gesê. Sy het gesê ŉ man is op aanklag van openbare geweld en opsetlike saakbeskadiging in hegtenis geneem. “Daar is twee weergawes oor die rede vir die betoging. Een is dat dit oor dienslewering gaan, die ander is dat mense wil hê die premier [Supra Mahumapelo] moet bedank. Ons is nie heeltemal seker wat die betoging veroorsaak het nie,” het sy gesê. Plaaslike inwoners het aangevoer die betoging het begin nadat twee mense Dinsdag by die Montshioa Stad-kliniek gesterf het. Volgens die inwoners kon die twee oorledenes nie mediese hulp by die kliniek kry nie weens ŉ staking deur lede van Nehawu. Nehawu-lede staak al sedert 26 Februarie om te eis dat dr. Thabo Lekalakala, die hoof van die departement van gesondheid, afgedank word, dat die departement se kontrakte met eksterne maatskappye beëindig word, dat ŉ bonusbetaling van 5% aan alle werknemers in die departement betaal word en dat gemeenskapsgesondheidwerkers ŉ salarisverhoging ontvang. ŉ Bus is aan die brand gesteek tydens ŉ betoging in Montshioa naby Mahikeng in Noordwes (18 April 2018). Foto: ANA Joe McGluwa, die provinsiale leier van die DA, het egter aangevoer die betoging gaan grootliks oor ŉ tekort aan dienslewering. “Hierdie gemeenskappe toon hul woede oor die tekort aan dienslewering, die toestand van ons provinsie en die onvoldoende gesondheidsorg waaronder hulle moet ly,” het McGluwa gesê. Hy het gesê Mahumapelo moet bedank aangesien hy beheer oor die provinsie verloor het. “Hierdie [betogings] kon verhoed gewees het as Mahumapelo sy rol gespeel het as beskermheer van die mense van Noordwes. Sy termyn as premier is egter gekenmerk deur die najaag van sy eie belange, asook die belange van die Guptas.” Volgens Myburgh was dit teen Woensdagmiddag kalm maar gespanne in die gebied. Sy het gesê hoewel die polisie daarin kon slaag om betogers uiteen te jaag, was daar deur die dag voorvalle waar betogers weer in groepe begin saamdrom het en dan uitmekaar gespat het as die polisie hulle genader het. “Die situasie is kalm, maar gespanne. Die polisie se eenheid vir openbare orde is besig om die situasie te monitor,” het sy gesê.